༈ གྲུབ་ཆེན་བརྒྱད་ཅུ་རྩ་བཞི་ལ་གསོལ་བ་འདེབས་པ་དངོས་གྲུབ་ཆར་རྒྱུན་ཞེས་བྱ་བ་ནི། དབང་ཕྱུག་བརྒྱད་ལྡན་དཔལ་ཆེན་ཧེ་རུ་ཀ །ཉ་ལྟོ་ཟ་ཞིང་གྲུབ་བརྙེས་ལུ་ཡི་པ། །སོར་གདུབ་དམིགས་པའི་རྟེན་བཟུང་ལི་ལ་པ། །གངྒཱ་གྱེན་ལ་བཟློག་པའི་བིར་ཝ་པ། །རིགས་ངན་མར་བཅས་སྟག་ཆིབས་ཌོམྦི་པ། །རྔོན་པ་གཉུག་མའི་བརྡ་སྦྱོར་ཤ་བ་རི། །གཉུག་མའི་མདའ་སྲོང་བྲམ་ཟེ་ས་ར་ཧ། །མཛའ་གྲོགས་ཤི་བས་བདེན་མཐོང་ཀཾ་ཀ་ལི། །ཉ་ཆེན་ལུས་ལ་རྟེན་བྱས་མི་ན་པ། །ཡན་ལག་བཅད་པ་སོར་ཆུ་ཙཽ་རངྒི། །བ་ལང་སྐྱོང་བཞིན་བདེན་རྟོགས་གོ་རཀྵ། །པི་ཝང་འཁྲོལ་བཞིན་གྲོལ་བའི་ཝཱི་ན་པ། །སིངྒ་ལ་རུ་ཆོས་སྟོན་རིན་འབྱུང་ཞི། །འཐག་མཁན་དེ་ཉིད་དོན་མཐོང་ཏནྟི་པ། །ཀོ་ལྤགས་ལྷྭམ་མཁན་རྣལ་འབྱོར་ཙ་མ་རི། །རལ་གྲིའི་དངོས་གྲུབ་བརྙེས་པའི་ཁཌྒ་པ། །འཕགས་པའི་སར་བཞུགས་ནཱ་གཱརྫུ་ན་པ། །བརྟུལ་ཞུགས་སྤྱོད་པའི་གར་མཁན་ཀ་ཧྣ་པ། །རྫུས་སྐྱེས་ཤིང་ལྷས་མཆོད་པ་ཀརྞ་རི། །སྣང་སྲིད་རྫུན་དུ་རྟོགས་པ་ཐ་ག་ན། །ཏིལླི་བཅུ་གཉིས་ལོར་བསྙེན་ནཱ་རོ་པ། །ལྕེ་སྤྱང་སྒྲ་ཡི་འཇིགས་གྲོལ་ཤྱ་ལི་པ། །ཏིལ་རྡུང་ཚུལ་གྱིས་མཆོག་བརྙེས་ཏིལླི་པ། །སྒྲ་མཁན་སློང་མོས་འཚོ་བ་ཙ་ཏྲ་པ། །བྲམ་ཟེ་མི་གཙང་བཟའ་བའི་བྷ་དྲ་པ། །ཕྱག་དར་ཁྲོད་ཀྱི་གོས་འདྲུབ་དྷུ་ཁནྡྷ། །ལེ་ལོས་ཉལ་ནས་བདེན་མཐོང་ཨ་ཛོ་གི །གཟུགས་མཚར་སྨྱོ་ཚུལ་མཁར་གཤེགས་ཀ་ལ་པ། །ཁྲུས་མཁན་གོས་རྙིང་འཁྲུད་པའི་དྷུ་པི་པ། །ལག་གདུབ་གཉིས་མེད་དོན་རྟོགས་ཀཾ་ཀ་ན། །དགེ་སློང་ལྭ་བའི་གོས་ཅན་ཀམྤ་ལ། །ཆང་འཚོང་ཁོལ་པོ་འབྲས་སྦྲུ་ཌིངྒི་པ། །ལྷ་རིང་འགྲོ་བའི་དོན་མཛད་བནྡྷེ་པ། །དུར་གནས་ཆོ་ལོ་རྩེ་བའི་ཏནྟེ་པ། །ཁྱི་མོའི་ཕྱག་རྒྱ་དང་བཅས་ཀུ་ཀུ་རི། །ལྟག་པའི་ལྦ་བས་དོན་རྟོགས་ཀུ་ཛི་པ། །ཐོས་པས་ངོམས་མེད་གདེང་ཐོབ་དྷརྨ་པ། །ལུས་སྟོབས་ང་རྒྱལ་དང་ལྡན་མ་ཧི་ལ། །ཤིང་འཚོང་ཕོངས་པ་ཡོངས་གྲོལ་ཨ་ཙིནྡྷ། །ཕོ་ཉའི་ལམ་མཆོག་མཐར་ཕྱིན་བ་བྷ་ཧི། །པདྨའི་རྩ་བས་འཚོ་བ་ནཱ་ལི་ནཱ། །འདུ་གསུམ་ཆོས་གསུངས་མཁར་གཤེགས་ཞི་བ་ལྷ། །འདོད་ཡོན་དང་བཅས་ཨིནྡྲ་བྷཱུ་ཏིའི་ཞབས། །ཟས་འཚོང་སྨྱོ་ཚུལ་འཇིག་རྔམ་མེ་ཀོ་པ། །ཏོག་རྩེས་རི་བོ་བརྐོ་བའི་ཀོ་ཏ་ལི། །མགར་བ་རྣམ་རྟོག་གཞོམ་མཛད་ཀམ་བྷ་རི། །ཌཱཀྐིས་རྗེས་བཟུང་ཛ་ལནྡྷ་ར་པ། །ཟླ་ཉི་སྒྲ་གཅན་གྱིས་བཅོམ་རཱ་ཧུ་ལ། །ལྔ་རིགས་ཡེ་ཤེས་ནོར་རྙེད་དྷརྨ་པ། །རྟག་ཏུ་སྣོད་ཁུར་སློང་བྲེལ་རྡོ་ཀ་རི། །ཞིང་པ་བདེ་ཆེན་འབྲས་སྨིན་མེེ་དྷི་ན། །པད་སྐྱེས་དགོངས་པའི་དོན་ལེན་སཾ་ཀ་ཛ། །བུ་སྨད་དང་བཅས་མཁར་གཤེགས་གནྜེ་པ། །བློ་བརྟུལ་གཉུག་མའི་དོན་གཟིགས་ཛོ་གི་པ། །གཉིད་དགྱེས་གདམས་པས་རྒྱུད་གྲོལ་ཙ་ལུ་ཀི །བྱ་པ་འདབ་ཆགས་སྙིས་བཟུང་གོ་རུ་ར། །ཙོག་འདུག་ཀོག་ལང་མདུད་གྲོལ་ལུ་ཙི་ཀ །ཡོན་ཏན་མེད་ཀྱང་འཁྲུལ་གྲོལ་ན་གུ་ན། །གཏོར་མར་བརྩོན་པ་ཛ་ཡ་ནནྟི་པ། །འཁུར་བས་འཕགས་པ་མཉེས་མཛད་ཙ་པ་རི། །སྐྱེད་ཚལ་མེ་ཏོག་ལ་དགྱེས་ཙམ་པ་ཀ །མཁའ་འགྲོ་སོ་ཡི་མཆོད་སྟོབས་བྷིཀྵ་ན། །མར་ནག་བཙོངས་པས་འབྱོར་རྒྱས་དྷི་ལི་པ། །རྫ་མཁན་མ་རིག་རྒྱུན་གཅོད་ཀུམ་བྷ་རི། །བཅུད་ལེན་རྡོ་རྗེའི་ལུས་གྲུབ་ཙརྤ་ཊི། །ཆུ་བུམ་ཆགས་པས་བདེན་མཐོང་བ་ཧུ་རི། །མགོ་བྲེག་བླ་མར་ཕུལ་བའི་མེ་ཁ་ལི། །རྣམ་ཐར་དེ་དང་མཚུངས་པའི་ཀ་ན་ཁ། །ཀུ་ཅོ་ཆེར་སྒྲོག་ཀ་ལ་ཀ་ལ་པ། །ཕྱག་དར་ཁྲོད་ཀྱི་གོས་བཙེམ་སྐནྡ་ལི། །རྩ་ཐག་འཚོང་ནས་འཚོ་བ་དྷ་ཧུ་ལི། །ཉེར་བཞིའི་གནས་ཉུལ་མཁར་འཕུར་ཨུ་དྷི་ལི། །གཉེན་གྱི་རུས་པའི་རྒྱན་ཐོགས་ཀ་པཱ་ལ། །སྦྱིན་པའི་དྲིལ་སྒྲོག་གཏོང་ཕོད་ཀི་ར་བ། །མཚོ་སྐྱེས་ཏིང་འཛིན་ལས་རུང་ས་ཀ་ར། །ཐམས་ཅད་བཟའ་བ་སརྦ་བྷཀྵའི་མཚན། །མ་བྱིན་ལེན་གོམས་རང་གྲོལ་ཀླུའི་བྱང་ཆུབ། །སྨད་འཚོང་ཁོལ་པོ་གྲུབ་ཐོབ་ད་རི་ཀ །བྲིས་སྐུའི་རྫུ་འཕྲུལ་སྟོན་མཛད་པུ་ཏ་ལི། །མཆིལ་ལྷྭམ་གཡེར་ཁའི་སྒྲ་སྒྲོག་ས་ཧ་ན། །ཁུ་བྱུག་སྒྲ་ལ་རབ་དགྱེས་ཀོ་ཀི་ལ། །ལང་ཚོའི་དྲེགས་པ་འབྲས་ཐོབ་ཨ་ནོངྒ། །སྨྱོ་བའི་ཚུལ་སྟོན་ལཀྵྨི་ཀ་ར། །ནོར་བུ་འཚོང་ནས་འཚོ་བའི་ས་མུ་དྲ། །བཅུད་ལེན་འཆི་མེད་བརྙེས་པ་བྱཱ་ལི་པ། །དེ་ལྟར་གྲུབ་བརྙེས་དཔའ་བོ་བཅུ་ཕྲག་བརྒྱད། །སྨིན་ལེགས་ཌཱཀྐི་རྣམ་པ་བཞི་བཅས་ལ། །མི་ཕྱེད་གདུང་བའི་ཡིད་ཀྱིས་གསོལ་བཏབ་མཐུས། །ཚེ་འདིར་དངོས་གྲུབ་རྣམ་གཉིས་ཐོབ་པར་ཤོག ། ཅེས་པའི་ཚིགས་སུ་བཅད་པའི་ཕྲེང་བ་འདིའང་བྱང་གནམ་རུ་ནས་ཆོས་ཕྱིར་བྱོན་པའི་ཀུན་སྤང་པ་དགེ་སློང་རྣལ་འབྱོར་གྱི་དབང་ཕྱུག་ཀརྨ་འོད་ཟེར་དཔལ་འབར་ལ་གྲུབ་ཆེན་འདི་དག་གི་བྱིན་རླབས་ཕུལ་སྐབས་ཆེད་དུ་བསྐུལ་ངོར། མུ་ཏོ་བ་འདུ་ཤེས་གསུམ་པ་གདོང་བན་དྷརྨ་ཤྲཱིས་རང་ལོ་རེ་ལྔར་སོན་པ་མེ་ལུག་ལོ་གྲོ་བཞིན་ཟླ་བའི་ཤེལ་ཕྱོགས་རྒྱལ་བ་གསུམ་པ་རྒྱལ་ཕུར་འགྲུབ་པའི་སྦྱོར་བར་སྦྱར་བའི་ཡི་གེ་པ་དགེ་སློང་ཆོས་རྒྱལ་ཕུན་ཚོགས་ཀྱིས་བགྱིས་པ་སརྦ་དཱ་སུ་ཤྲེ་ཡེ་བྷ་ཝནྟུ།།